KOMMISSIONENS AFGØRELSE af 6. november 1997 om afslutning af antidumpingundersøgelsen vedrørende importen af videobånd i kassetter med oprindelse i Folkerepublikken Kina (97/750/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 11,

efter høring af Det Rådgivende Udvalg, og

ud fra følgende betragtninger:

A. PROCEDURE

1. Gældende foranstaltninger

(1) Rådet indførte ved forordning (EØF) nr. 3091/91 (3) en endelig antidumpingtold på importen af videobånd i kassetter med oprindelse i Folkerepublikken Kina (i det følgende benævnt »Kina«) henhørende under KN-kode ex 8523 13 00.

2. Anmodning om fornyet undersøgelse

(2) Efter offentliggørelsen i april 1996 af en meddelelse om det forestående ophør af gyldighedsperioden for de gældende foranstaltninger (4) modtog Kommissionen i juli 1996 en anmodning om fornyet undersøgelse indgivet af Conseil européen de l'industrie chimique (CEFIC) på vegne af to fællesskabsproducenter, som angiveligt tegnede sig for en betydelig del af den samlede produktion i Fællesskabet af den pågældende vare. Anmodningen indeholdt beviser for, at der fandt dumping sted i forbindelse med varer med oprindelse i Folkerepublikken Kina, og at der sandsynligvis ville blive forvoldt væsentlig skade, hvis de gældende foranstaltninger udløb.

(3) Da Kommissionen fandt, at der forelå tilstrækkelige beviser til at indlede en fornyet undersøgelse i henhold til artikel 11, stk. 2 og 3, i forordning (EF) nr. 384/96 (i det følgende benævnt »grundforordningen«), offentliggjorde den den 24. oktober 1996 en meddelelse (5) i De Europæiske Fællesskabers Tidende (i det følgende benævnt »meddelelsen«) om indledning af en fornyet undersøgelse, specielt vedrørende udløbet af foranstaltningerne i forordning (EØF) nr. 3091/91.

3. Undersøgelse

(4) Kommissionen underrettede officielt de fællesskabsproducenter, importører og kinesiske producenter/eksportører, som den vidste var berørt af sagen samt repræsentanterne for Kina om indledningen af en undersøgelse, og gav de berørte parter lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i meddelelsen om indledning af undersøgelsen.

(5) Kommissionen indledte undersøgelsen og sendte spørgeskemaer til alle de berørte parter for at indhente de nødvendige oplysninger til at vurdere omfanget af dumpingen og skaden samt sandsynligheden for, at der igen ville finde dumping sted med deraf følgende skade.

(6) Der blev ikke modtaget besvarelse af spørgeskemaet fra de kinesiske producenter/eksportører af samme vare.

B. TILBAGETRÆKNING AF ANMODNINGEN

(7) I anmodningen om en fornyet undersøgelse vedrørende foranstaltningernes udløb henviste CEFIC først til to fællesskabsproducenter:

- BASF Magnetics GmbH, (Tyskland)

- TDK Recording Media Europe SA (Luxembourg).

(8) TDK Recording Media Europe SA meddelte Kommissionen, at selskabet ikke aktivt ville støtte anmodningen om en fornyet undersøgelse. Det sendte derfor ikke Kommissionen en besvarelse af spørgeskemaet. Da selskabet således ikke samarbejdede, blev det udelukket fra definitionen af erhvervsgrenen i Fællesskabet med hensyn til undersøgelsen af spørgsmålet om skade og sandsynligheden for, at der igen ville forekomme skade.

(9) I den resterende del af proceduren blev selskabet BASF Magnetics GmbH, den eneste samarbejdende fællesskabsproducent, som har støttet klagen, således anset for at udgøre erhvervsgrenen i Fællesskabet.

(10) I begyndelsen af 1997 blev BASF Magnetics GmbH overtaget af et koreansk selskab og ændrede navn til EMTEC GmbH (i det følgende benævnt »EMTEC«). Da EMTEC ikke er medlem af CEFIC, klageren, underrettede CEFIC Kommissionen om, at man ikke længere kunne optræde som lovmæssig repræsentant for erhvervsgrenen i Fællesskabet. CEFIC erklærede endvidere, at man trak anmodningen om en fornyet undersøgelse tilbage. EMTEC meddelte imidlertid Kommissionen skriftligt, at selskabet ønskede at forblive en aktiv klager og støtte den fornyede undersøgelsesprocedure.

(11) Den besvarelse af spørgeskemaet, som Kommissionen modtog fra EMTEC, og de supplerende oplysninger, der siden hen blev indgivet efter anmodning fra Kommissionen, var ufuldstændige og inkonsekvente. De indgivne oplysninger blev derfor anset for at være utilstrækkelige til brug ved en antidumpingundersøgelse. Selv om den oprindelige frist for besvarelse af spørgeskemaet blev forlænget adskillige gange, undlod EMTEC at fremskaffe de nødvendige oplysninger.

(12) EMTEC blev underrettet om, at selskabet ikke samarbejdede i tilstrækkelig grad, hvortil selskabet svarede, at det havde gjort alle mulige anstrengelser for at forelægge supplerende detaljerede oplysninger inden for den fastsatte frist, sådan som Kommissionen havde ønsket. Kommissionen fastslog imidlertid, at der ikke var blevet indgivet væsentlige oplysninger, selv efter flere kontakter mellem fællesskabsproducenten og Kommissionen.

C. KONKLUSION

(13) På baggrund af ovenstående har Kommissionen i overensstemmelse med artikel 18, stk. 1, i grundforordningen fastslået, at erhvervsgrenen i Fællesskabet ikke indgav de oplysninger, der blev anset for nødvendige til at vurdere skaden og tage stilling til, hvorvidt udløbet af de gældende foranstaltninger ville medføre, at der igen ville finde skadelig dumping sted, som påstået i anmodningen.

(14) Antidumpingundersøgelsen bør afsluttes, og de gældende antidumpingforanstaltninger kan bortfalde.

(15) Kommissionen underrettede de berørte parter, herunder også erhvervsgrenen i Fællesskabet om sine konklusioner. Efter at være blevet underrettet af Kommissionen om ovenstående kendsgerninger og konklusioner, fremsatte repræsentanter for erhvervsgrenen i Fællesskabet yderligere bemærkninger, både skriftligt og mundtligt, om virkningerne af den pågældende import fra Kina for erhvervsgrenen i Fællesskabet. Der blev imidlertid ikke modtaget oplysninger eller argumenter, som efter en gennemgang kunne medføre en ændring af ovennævnte konklusioner.

(16) Medlemsstaterne rejste ingen indvendinger imod, at den fornyede undersøgelse afsluttes -

TRUFFET FØLGENDE AFGØRELSE:

Eneste artikel

Den fornyede antidumpingundersøgelse vedrørende importen af videobånd i kassetter henhørende under KN-kode ex 8523 13 00 med oprindelse i Folkerepublikken Kina afsluttes.

Udfærdiget i Bruxelles, den 6. november 1997.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT L 293 af 24. 10. 1991, s. 2.

(4) EFT C 119 af 24. 4. 1996, s. 3.

(5) EFT C 314 af 24. 10. 1996, s. 3.